№ 01-1-21/1836-вн от 23.04.2021

**Нұр-Сұлтан қаласы город Нур-Султан**

**Қазақстан Республикасының Бас мемлекеттік санитариялық дәрігерінің 2021 жылғы 27 қаңтардағы № 3 қаулысына өзгерістер мен толықтырулар енгізу туралы**

Қазақстан Республикасының халқы арасында COVID-19 коронавирустық инфекциясының (бұдан әрі – COVID-19) таралуының алдын алу мақсатында «Халық денсаулығы және денсаулық сақтау жүйесі туралы» 2020 жылғы 7 шілдедегі Қазақстан Республикасы Кодексінің 104-бабының 1-тармақшасына сәйкес **ҚАУЛЫ ЕТЕМІН:**

1. «Қазақстан Республикасының халқы арасында коронавирустық инфекция ның алдын алу

жөніндегі шараларды одан әрі жүргізу туралы» Қазақстан Республикасының Бас мемлекеттік санитариялық дәрігерінің 2021 жылғы 27 қаңтардағы № 3 қаулысына (бұдан әрі – ҚР БМСД №3 қаулысы) мынадай өзгерістер мен толықтырулар енгізілсін:

1) БМС № 3 қаулысына 1-қосымшада 3-бөлімнің 32-тармағының 2) тармақшасы мынадай редакцияда жазылсын:

«2) анамнездегі ауыр аллергиялық реакциялар (Квинке ісігі немесе анафилактикалық шок);»;

2) БМСД №3 қаулысына 1-қосымша мынадай мазмұндағы 8 және 9-бөлімдермен толықтырылсын:

«**8. Қазақстан Республикасы Білім және ғылым министрлігі Ғылым комитетінің Биологиялық қауіпсіздік проблемалары ғылыми-зерттеу институты шығарған QazCovid-in (QazVac) вакцинасын қолдана отырып, КВИ-ға қарсы вакцинация жүргізу**

73. QazCovid-in – коронавирустық инфекцияға қарсы белсенділігі жойылған вакцина, бұлшықет ішіне енгізуге арналған суспензия, 0,5 мл/доза, коронавирустық инфекцияның (COVID-19) спецификалық профилактикасына арналған. Вакцинация 18 және одан үлкен жастағы адамдарға ұсынылады.

74. Вакцинацияға қарсы көрсетілімдер:

1) QazCovid-in вакцинасын медициналық қолдану жөніндегі нұсқаулықта санамаланған әсер етуші затқа немесе қосымша заттардың кез келгеніне аса жоғары сезімталдық;

2) жіті инфекциялық және инфекциялық емес аурулар;

3) асқыну немесе декомпенсация сатысындағы созылмалы аурулар;

4) алдындағы басқа вакциналарды енгізуге реакция немесе вакцинадан кейінгі асқынулар;

5) иммун тапшылығы жағдайы (бастапқы), иммуносупрессия, қатерлі ісіктер;

6) вакцинациядан кейінгі ауыр асқынулар (анафилактикалық шок, жайылған ауыр аллергиялық реакциялар, құрысу синдромы, 40°С-тан жоғары температура және басқа жағдайлар);

7) балалар мен 18 жасқа дейінгі жасөспірімдер;

8) жүктілік және лактация кезеңі.

75. Мұздатып қатырылған препарат қолданылмайды.

76. Препаратты балаларға тағайындауға болмайды, себебі тиімділігі мен қауіпсіздігі зерттелмеген.

77. Вакцинаны қолдану жөніндегі ұсынымдар: 0,5 мл доза (1 доза), бұлшықет ішіне енгізуге арналған. Вакцинация режимі 21 күндік интервалмен екі дозадан тұрады.

78. Ауырлығы орташа және ауыр дәрежедегі жіті инфекциялық және инфекциялық емес аурулар кезінде температураға қарамастан, вакцинациялауға сауыққаннан кейін 2-4 аптадан соң рұқсат етіледі.

**9. QazCovid-in вакцинасымен иммундаудан кейінгі жағымсыз көріністерді фармакологиялық қадағалау**

79. Вакцина тазартылған препарат, жақсы қабылданады. Вакцина енгізілген жерде терінің ауыруы, ісінуі және қызаруы дамуы мүмкін. Кейбір егілген адамдарда әлсіздік, шаршағыштық, ауырсыну және дене температурасының жоғарылауы пайда болуы мүмкін. Бұл көріністердің ұзақтығы, әдетте, 3 күннен аспайды. Кез келген басқа вакцинациядағы сияқты аллергиялық реакциялар, миалгия, невралгия, неврологиялық бұзылулар өте сирек байқалуы мүмкін.

80. Вакцинаны сақтау мерзімі – 6 ай. Жарамдылық мерзімі өткеннен кейін қолдануға болмайды!

81. Вакцинаның шығарылу нысаны – құтыда/ампулада 1 доза.

82. Вакцинаны сақтау шарттары – плюс 2-ден плюс 8ºС-қа дейінгі температурада жарықтан қорғалған жерде. Мұздатып қатыруға болмайды.».

2. Осы қаулының орындалуын бақылауды өзіме қалдырамын.

3. Осы қаулы қол қойылған күнінен бастап қолданысқа енгізіледі.

**Қазақстан Республикасының**

**Бас мемлекеттік**

**санитариялық дәрігері Е. Қиясов**

**Согласовано**

23.04.2021 10:45 Ахметова Зауре Далеловна

23.04.2021 13:13 Есмагамбетова Айжан Серикбаевна

**Подписано**

23.04.2021 14:27 Киясов Ерлан Ансаганович